ועדת הפנים ואיכות הסביבה, כנסת 17, פרוטוקול מספר 57, 2006-11-14 11:00

גאלב מג'אדלה: בוקר טוב.

גאלב מג'אדלה: אני מתכבד לפתוח את ישיבת ועדת הפנים ואיכות הסביבה, ומשלשום – הגנת הסביבה.

גאלב מג'אדלה: שינינו, לבקשתכם, את השם לוועדת הפנים והגנת הסביבה.

גאלב מג'אדלה: נדרשנו, לפי בקשת המשרד להגנת הסביבה, לדון בתקנות למניעת מפגעים בנושא מניעת זיהום אוויר מכלי רכב.

גאלב מג'אדלה: אבקש לקרוא לאורי מהממ"מ כדי שיתייחס לעבודה שהכין.

גאלב מג'אדלה: נציג המשרד להגנת הסביבה יסביר לנו למה זה חשוב וכמה זה חשוב להתקין את התקנות האלה, שבאו בעקבות החוק.

אבי מושל: המטרה של התקנות האלה כפולה.

אבי מושל: התקנות מחולקות לשני חלקים.

אבי מושל: חלק ראשון מיועד להבטיח שכלי רכב חדשים שמגיעים עכשיו לארץ, והכוונה לכלי רכב כבדים כמו משאיות ואוטובוסים, שעומדים בתקינה החדשה האירופית, EURO4, אכן ישתמשו בממיר קטליטי מיוחד שמותקן בכלי הרכב האלה, שלצורך הפעולה שלו הוא שזקוק לתוסף שהוא על בסיס אוריאה.

אבי מושל: מדובר במתקן שהתפקיד שלו להפחית פליטה של תחמוצות חנקן.

אבי מושל: הוא מותקן בחלק גדול מהאוטובוסים והמשאיות שמיובאים לארץ החל מאוקטובר האחרון.

אבי מושל: ישנו מיכל מיוחד במשאיות ובאוטובוסים שאליו צריך להוסיף את התוסף.

אבי מושל: בלי התוסף הממיר הקטליטי לא יפעל, והמשאיות והאוטובוסים האלה יזהמו הרבה יותר.

אבי מושל: זה החלק הראשון של התקנות שבעצם יחייב את הנהג לנהוג ברכב כשבתוך המיכל יש את תוסף האוראה ולוודא שתוסף האוראה אכן מוזרק למקום הנכון במשאית או באוטובוס.

אבי מושל: החלק השני של התקנות הוא התאמה של ערך הפליטה, שאנחנו בודקים בצד הדרך, לדיאקטיבה האירופית.

אבי מושל: הדיאקטיבה האירופית קבעה שני ערכי בדיקה, לרכב עם טורבו ולרכב ללא טורבו.

אבי מושל: היום אנחנו בודקים לפי ערך אחד שהוא ערך מאוד מקל, ערך של 3 יחידות בליעת אור למטר.

אבי מושל: הדיאקטיבה אומרת שרק לרכב עם טורבו נותנים את הערך המקל ולכל יתר כלי הרכב, שהם ללא טורבו, אפשר לקבוע ערך נמוך יותר, שממנו והלאה הרכב נחשב למזהם מעל המותר ובלתי תקין.

אבי מושל: זאת המטרה של החלק השני של התקנות – לקבוע שני ערכים - לרכב עם טורבו ולרכב בלי טורבו.

גאלב מג'אדלה: יהודה, מה אתה אומר?

יהודה רודד: רק הערה אחת.

יהודה רודד: בנושא של הרכב הכבד והאוטובוסים יש בעצם שתי טכנולוגיות.

יהודה רודד: טכנולוגיה אחת מחייבת את האוראה והטכנולוגיה האחרת לא מחייבת.

יהודה רודד: בטכנולוגיה שמחייבת את האוראה, המערכת באה בילט אין ומורכבת על ידי היצרן.

יהודה רודד: כלומר, הלקוח שקונה את המשאית לא צריך לעשות שום דבר.

יהודה רודד: הוא רק צריך למלא אוראה, כמו שהוא ממלא סולר.

יהודה רודד: אנחנו בעד התקנות ואנחנו חושבים שזה חשוב כי גם לנו יש אינטרס שמשאית שמגיעה לארץ ויש לה את המערכת, שישתמשו בה.

גאלב מג'אדלה: אדם טבע ודין, בבקשה.

דבורה סיילס: במקרה הזה לא נותר לנו אלא לברך ולתמוך בתקנות של המשרד להגנת הסביבה, שהובאו בשיתוף משרד התחבורה, ואנחנו מברכים על כך.

גאלב מג'אדלה: משרד התחבורה.

אבנר פלור: לגבי האוראה, כמו שיהודה אמר, יש שתי טכנולוגיות אבל מרבית היצרנים, החל מ-2008 ו-2009, ישתמשו בטכנולוגיה הזאת.

אבנר פלור: כמו כן, מאוקטובר 2007 ברכב חרכב כבר מערכת בילט אין.

אבנר פלור: ברגע שהנהג לא ימלא את האוראה באיכות המתאימה או בכמות המתאימה, באופן אוטומטי ביצועי הרכב נפגעים, עד לעצירת הרכב.

אבנר פלור: נכון להיום זה עדיין לא במסגרת התקינה וזה אמור להיות במסגרת התקינה מאוקטובר 2007.

אבנר פלור: אנחנו מסכימים לתקנות.

גאלב מג'אדלה: לשכת עורכי הדין.

עמנואל וייזר: אני, כמובן, מברך על התקנות אבל יש לי שאלה.

עמנואל וייזר: מדובר כאן על שינוי בדיקה ומדברים על בדיקת עשן, זה לא נוגע לתחמוצות החנקן.

עמנואל וייזר: הממיר הקטליטי, שמדברים עליו, משפיע על תחמוצות החנקן.

עמנואל וייזר: השאלה שלי היא, האם הדרישה לפליטה מקסימאלית של תחמוצות חמצן גם כן עוברת שינוי כדי להתאים אותה לטכנולוגיה החדשה?

עמנואל וייזר: זה בעצם אומר לקבוע ערך הרבה יותר נמוך מזה שקיים היום.

גאלב מג'אדלה: מה אומר המשרד להגנת הסביבה?

אבי מושל: הדרישה שגורמת להפחתת פליטת תחמוצות החנקן היא חלק מדרישות היבוא.

אבי מושל: כלומר, משרד התחבורה קבע בדרישות היבוא לרכב חדש, שרמת הפליטה לתחמוצות חנקן תהיה נמוכה יותר ממה שהיה מקובל עד כה, וזה במסגרת התקנות החדשות ליבוא רכבי EURO4, שהן שונות, נמוכות יותר לגבי תחמוצות חנקן לעומת רכב EURO3.

אבי מושל: התקנות האלה באו לחייב את בעל הרכב ולוודא שהוא אכן משתמש בטכנולוגיה שמפחיתה תחמוצות החנקן.

גאלב מג'אדלה: זה מספק אותך?

עמנואל וייזר: כן.

גאלב מג'אדלה: חבר הכנסת סוויד, בבקשה.

חנא סוייד: כמובן שכל צעד בכיוון של בדיקות ובקרה הוא טוב ומבורך ואני, כמובן, תומך בו.

חנא סוייד: יחד עם זאת יש לי שאלה.

חנא סוייד: איך זה ישפיע על צי הרכב הקיים?

חנא סוייד: שלא יהיה מצב שבו הפעלת תקנות חדשות ובדיקות כאלה יגרמו לכך שאתה ואני, ואולי אנשים עם רכבים יותר ישנים, לא יוכלו לנסוע עם הרכב שלהם או שהם יהיו צפויים לעונשים ולנקיטת אמצעים נגדם, בגין הבדיקה הספציפית.

חנא סוייד: לא הייתי מהתחלה כאן ואני לא יודע מה דובר על זה, אבל זה יכול להיות טוב אם זה צופה פני עתיד.

חנא סוייד: אם הבדיקה הזאת מותאמת לטכנולוגיות העתידיות בוודאי כולם יכבדו ויקבלו, אבל מה עם צי הרכב הקיים?

גאלב מג'אדלה: מי אחראי לאכיפה במקרה הזה?

אבי מושל: המשטרה הירוקה, המשרד להגנת הסביבה.

אבי מושל: גם המשטרה יכולה.

גאלב מג'אדלה: אבל בתקנות נקבע מי עושה את האכיפה.

רחל אדם: אנחנו.

גאלב מג'אדלה: אנחנו צריכים לדעת מי עושה את האכיפה.

גאלב מג'אדלה: כל אחד יעצור רכב?

גאלב מג'אדלה: גם אתם, גם המשטרה, גם משרד הבריאות, אולי איזה עמותה לנשימה.

דב חנין: יש בסך הכל 4 ניידות שעושות את האכיפה באופן ארצי, אדוני היושב ראש.

דב חנין: הבעיה שהאכיפה לא נעשית ולא שהיא נעשית יותר מידי.

גאלב מג'אדלה: לפני שנשיב לחבר הכנסת סוויד אני רוצה לדעת מי עושה את האכיפה.

אבי מושל: המשרד להגנת הסביבה והמשטרה הירוקה.

גאלב מג'אדלה: זאת אומרת שזאת לא המשטרה הרגילה.

רחל אדם: המשטרה הכחולה יכולה לעכב כלי רכב ואנחנו מבצעים את הבדיקה המקצועית.

גאלב מג'אדלה: עכשיו לתשובה לשאלתו של חבר הכנסת חנא סוויד.

אבי מושל: התקנות בנושא האוראה חלות רק על רכב שבו מותקנת המערכת שעושה שימוש באוראה.

אבי מושל: הן לא חלות על כלי רכב שבהם אין את המערכת וכך זה גם מנוסח בתקנות.

אבי מושל: זה רק על כלי רכב חדשים שמגיעים עכשיו ושיש בהם את המערכת.

אבי מושל: התקנות השניות, לגבי בדיקת העשן, הן בעצם תיקון של עיוות משנים קודמות שבהם הדירקטיבה לא בוצעה כמו שהיא מנוסחת.

אבי מושל: התיקון מתאים את עצמו בדיוק לנוסח של הדירקטיבה האירופית.

אבי מושל: כל רכב באירופה ובארץ צריך לעמוד בהנחיות האלה.

אבי מושל: אלה הנחיות מאוד מאוד מקלות.

חנא סוייד: אתה יכול לתת דוגמאות?

חנא סוייד: אני נוסע ברכב של הכנסת, ג'טה 2007.

אבי מושל: זה לא חל עליך.

חנא סוייד: אז מי כן רלוונטי?

אבי מושל: רק רכב דיזל כבד חדש שמיובא.

אבנר פלור: גם בשביל להקל על נושא האכיפה, ברישיון הרכב של כלי הרכב האלה יהיה רשום "מנוע EURU4 עם 1 אוראה".

אבנר פלור: זאת אומרת, שאותו שוטר או אותו פקח של איכות הסביבה יראה שיש לו מערכת גם במסגרת הרישיון.

גאלב מג'אדלה: חבר הכנסת דב חנין.

דב חנין: תודה רבה אדוני היושב ראש.

דב חנין: אני כמובן מברך על התקנות האלה.

דב חנין: אני חושב שזאת התקדמות בכיוון נכון.

דב חנין: אני רוצה לנצל את ההזדמנות, שמסביב לשולחן הוועדה יושבים כל הגורמים הרלוונטיים, בכדי להביע את אי שביעות הרצון שלי הקשה ממצב טיפול המערכת כולה בבעיית זיהום אוויר מכלי רכב.

דב חנין: נמצא כאן עו"ד וייזר, שהוא נציג לשכת עורכי הדין, שניהל אפילו תיק עקרוני מאוד מעניין בתל אביב-יפו על השאלה של איזה צעדים, וניתן לעשות צעדים, זה לא בשמים וזה לא כתוב באיזשהו מקום נסתר.

דב חנין: ניתן לעשות צעדים בכדי להביא לשינוי דרסטי בתחום הזה, שהוא תחום שפוגע קשות בבריאות הציבור.

דב חנין: אנחנו מדברים, בגוש דן בלבד, על פי מחקר של המשרד להגנת הסביבה ושל אדם טבע ודין, על 1,100 מתים בשנה, תמותה עודפת.

דב חנין: אז יש לנו פה בעיה של חיים ומוות.

דב חנין: קצב ההתקדמות רחוק מלהשביע רצון.

דב חנין: חברי חבר הכנסת סוויד שאל שאלה ואני רוצה להרחיב אותה עוד יותר ולומר לכם שאם לא תביאו פתרונות הרבה יותר רחבים, שישתמשו גם בכלים כלכליים של עידוד - מדברים היום על המדד הירוק, שעבודה עליו נעשית ברשות המיסים - אבל אנחנו חושבים שהדברים האלה לא צריכים לקרות באחרית הימים.

דב חנין: הם צריכים לקרות בתקופתנו אנו והם צריכים לבוא לידי ביטוי בכל פרויקט שאתם, כממשלה, מביאים בפני הכנסת.

דב חנין: אתם, למשל, רוצים להביא עכשיו בפנינו העלאת שווי שימוש ברכבי ליסינג, רעיון חשוב ונכון וטוב, שאני מקווה שהכנסת תתמוך בו, אבל הבסיס לדבר הזה צריך להיות פרמטרים סביבתיים.

דב חנין: פרמטרים סביבתיים צריכים להיות בסיס לדבר הזה.

דב חנין: אסור לנו להמשיך במצב שבו הדברים מתקדמים בכמה צירים.

דב חנין: יש את העולם הסביבתי שחי לו בעולם שלו, יש את משרד האוצר, שיש לו את הפרמטרים שלו.

דב חנין: כל מערכת מתקדמת בכיוון שלה בלי שום תאום בין המערכות האלה.

דב חנין: אני, לכן, חושב שזאת הזדמנות, לומר לכם שהמצב הקיים ממש בלתי נסבל בתחום זיהום האוויר מתחבורה בישראל.

דב חנין: אנחנו לא יכולים להמשיך להתקדם בקצב של סנטימטר אחד בשנה.

גאלב מג'אדלה: למה אנחנו לא יכולים לחוקק?

גאלב מג'אדלה: למה אנחנו צריכים לחכות להם?

דב חנין: נכון, אנחנו גם נחוקק.

דב חנין: יש חוק אוויר נקי אצלנו בקנה וישנה חקיקה נוספת שנעשה.

דב חנין: אדוני היושב ראש לגמרי צודק בדבר הזה.

גאלב מג'אדלה: הם עסוקים בדברים חשובים יותר, אולי, אז אנחנו נעשה את החקיקה.

דב חנין: מאה אחוז, אנחנו נעשה כך.

דב חנין: אם אתם לא תעשו, אנחנו נעשה, אין שום בעיה.

דב חנין: אני רק רוצה לומר גם בנושא תקנון זיהום האוויר מכלי רכב, עדיין יש תחומים רבים שהם פרוצים.

דב חנין: אני מדבר, למשל, על בדיקת פחממנים.

דב חנין: הבנתי שעמדת המשרד היא דווקא חיובית ואתם תומכים בזה אבל איכשהו זה תקוע בין המשרד להגנת הסביבה לבין משרד התחבורה לבין משרד האוצר.

דב חנין: אי אפשר.

גאלב מג'אדלה: תשתיות לא בעניין?

דב חנין: תשתיות אחראים על סוגי הדלקים, אבל סוגי הדלקים, אני מבין, שאנחנו מתקדמים בהם בארץ.

דב חנין: אבל שוב, ההתקדמות היא מאוד איטית ואני חושב שהאינטרס הציבורי לא יכול להרשות התקדמות בקצב כזה.

דב חנין: אנחנו צריכים תשובה מערכתית רחבה שתיתן גם תשובה לשאלות הכלכליות והחברתיות במבט רחב, אבל עם התקדמות הרבה יותר נמרצת.

גאלב מג'אדלה: ד"ר אלכס לבנטל נציג משרד הבריאות.

אלכס לבנטל: אין לי מה להוסיף.

אלכס לבנטל: כדי שבחוץ יהיה פחות זיהום יהיה לנו יותר בריאות.

עמנואל וייזר: אני רוצה להוסיף על דבריו של חבר הכנסת חנין.

עמנואל וייזר: התקנות שאנחנו מדברים עליהם כאן מנסות לטפל בהיבט טכנולוגי ולתת פתרון טכנולוגי לבעיית הזיהום.

עמנואל וייזר: למעשה, היקף בעיית הזיהום הוא כזה שהפיתרון שלה לא יינתן רק ברמה הטכנולוגית.

עמנואל וייזר: ללא ספק אלה צעדי עזר אבל העיקרון שצריך להנחות בטיפול בבעיית הזיהום הוא נושא ויסות התנועה, לפני כל דבר אחר.

עמנואל וייזר: בעיות טכנולוגיות מגיעות לאט לאט.

עמנואל וייזר: עד שכלי הרכב הישנים יצאו משימוש ייקח עוד הרבה שנים.

עמנואל וייזר: אם רוצים להציל חיי אדם, ושמענו שמדובר על מספר מפחיד, כאשר מדובר על זיהום מעשה ידי אדם, מדובר בערך על 650 איש בשנה.

עמנואל וייזר: אם רוצים להציל את חלקם, צריך לפעול בדרך הרבה יותר מהירה, שלא לא טכנולוגית, אלא שנוי דרכי התנועה.

עמנואל וייזר: זה מצוי גם בסמכותם של רשויות מקומיות.

עמנואל וייזר: לצערי הרב, כאשר שר הפנים מפעיל לפעמים את סמכותו לפזר רשות מקומית, זה נעשה רק על בסיס כספי, זה לא נעשה על בסיס של מחיר בחיי אדם.

עמנואל וייזר: אני חושב שההתייחסות צריכה להשתנות.

עמנואל וייזר: לא לשים דגש רק על הניהול הכספי אלא גם על היבטים של חיי אדם ובריאות.

גאלב מג'אדלה: תודה רבה.

גאלב מג'אדלה: אני מציע שתקראו את התקנות.

רחל אדם: רציתי רק להגיב על דבריו של חבר הכנסת דב חנין ולומר שגם אנחנו במשרד להגנת הסביבה רואים את הבעיה הזאת בחומרה רבה.

רחל אדם: אנחנו כן פועלים ובנוסף לתקנות אלה יש לנו עוד סט של תקנות שמעדכנות את התקן לעשן השחור ואנחנו מקווים להעלות את זה בקרוב לוועדה.

רחל אדם: אנחנו גם שותפים לחוק אוויר נקי ויחד עם אדם טבע דין אנו עוסקים בהכנת הנוסח לקריאה שניה ושלישית.

רחל אדם: אני מקווה שהרבה בעיות בנושא זיהום מכלי רכב ימצאו את פתרונם בחוק הזה.

גאלב מג'אדלה: אורי, אתה רוצה לומר משהו על העבודה הטובה שהכנת?

אורי טל: יושבים כאן אורים ותומים בתחום המקצועי ואין לי מה להוסיף, תודה.

דב חנין: אנחנו רוצים לומר לך תודה.

דב חנין: תמיד העבודה שלך יפה ומסייעת.

גאלב מג'אדלה: דב חנין, אני צריך לצאת לרגע, בבקשה תחליף אותי.

רחל אדם: "תקנות למניעת מפגעים (זיהום אוויר מכלי רכב בדרך)(תיקון), התשס"ו-2006.

רחל אדם: בתוקף סמכותי לפי סעיפים 5, 7 ו-18 לחוק למניעת מפגעים, התשכ"א-1961, ובאישור ועדת הפנים ואיכות הסביבה של הכנסת לפי סעיף 21ט\

רחל אדם: א(א) לחוק יסוד: הכנסת, וסעיף 2(ב) לחוק העונשין, התשל"ז-1977, אני מתקין תקנות.

רחל אדם: תיקון תקנה 1 1.

רחל אדם: בתקנה 1 לתקנות למניעת מפגעים, (זיהום אוויר מכלי רכב בדרך), התשס"א-2001 (להלן התקנות העיקריות) בסופה יבוא:

רחל אדם: "תמיסת אוראה" – תמיסה של אוראה (UREA) במים מזוקקים המכילה אעוראה בריכוז 31.8% עד 33.2 אחוזים לפי התקן האירופי ISO 22241-1 או לפי תקן לתוסף אוראה לרכב של מכון התקנים הישראלי".

אלכס לבנטל: אוראה זאת לא מילה בעברית.

אלכס לבנטל: המילה הנכונה היא חומצת שתנן.

דב חנין: זאת שאלה שתכף נידרש אליה.

דב חנין: תמשיכי בהקראה.

רחל אדם: "תיקון תקנה 3. 2.

רחל אדם: האמור בתקנה 3 לתקנות העיקריות יסומן (א) ואחריו יבוא: "(ב) לא ינהג אדם ברכב מדגם הכולל מערכת להפחתת פליטות תחמוצות חנקן, שלפעולתה נדרשת הוספת תמיסת אוראה, אלא אם כן קיימת תמיסת אוראה במכל המיועד לכך ברכב, ומערכת כאמור פועלת בהתאם להוראות יצרן הרכב.

רחל אדם: (ג) לא ימכור אדם תמיסת אוראה לשימוש ברכב כאמור בתקנות אלה, ולא ימלא תמיסת אוראה למכל המיועד לכך ברכב, אלא בריכוז כמפורט בהגדרת "תמיסת אוראה" בתקנה 1.

רחל אדם: תיקון תקנה 4.

רחל אדם: 3.

רחל אדם: בתקנה 4(ב) לתקנות העיקריות - (1) במקום פסקה (2) יבוא:

רחל אדם: (2) בבדיקה בהאצה חופשית, ערך בליעת האור של עשן הנפלט מצינור הפליטה של רכב, שברישיון הרכב שלו בסעיף סוג הדלק מופיע "דיזל טורבו", עולה על 3.0 יחידות למטר; בכל רכב אחר המונע במנוע דיזל, עולה על 2.5 יחידות למטר"; (2) אחרי פסקה (3) יבוא: "(4) אי הזרקת תמיסת אוראה במקום המיועד לכך בצינור הפליטה; (5) העדר תמיסת אוראה במכל המיועד לכך בכלי הרכב.

רחל אדם: " הוספת תקנה 7א 4.

רחל אדם: אחרי תקנה 7 לתקנות העיקריות יבוא: בדיקת תמיסת אוראה 7א.

רחל אדם: בדיקת תמיסת אוראה תבוצע באחת מהשיטות המפורטות להלן: (1).

רחל אדם: נטילת דוגמה של תמיסת האוראה ממכל האוראה או מהצנרת, ובדיקת עמידתה בריכוז כאמור בהגדרתה שבתקנה 1; (2) בדיקת תקינות של צנרת וברזי אספקת האוראה לגזי הפליטה, כדי לוודא כ הברזים פתוחים והאוראה מוזרקת בפועל לגזי הפליטה; (3) באמצעות מדידים הקבועים לצורך זה בכלי הרכב.

רחל אדם: תיקון תקנה 8 5.

רחל אדם: בתקנה 8(א) לתקנות העיקריות, במקום "ו-7" יבוא "7 ו-7א'".

רחל אדם: תחילה 6.

רחל אדם: תחילתן של תקנת אלה 30 ימים מיום פרסומן.

רחל אדם: "

דב חנין: תודה רבה.

דב חנין: לשאלת השם של התמיסה, אני חסיד גדול של שימוש תקני בשפה העברית.

דב חנין: אם נשנה את הביטוי המקובל נגרום לכך שהתקנה הזאת לא תיושם למעשה כי אנשים לא יבינו על מה אנחנו מדברים.

דב חנין: אני בהחלט מסכים עם העיקרון.

דב חנין: אנחנו צריכים בעצם לקדם מושגים עבריים בזירה הבינלאומית ואז לא תהיה לנו בעיה.

עמנואל וייזר: לגבי סעיף 7א.

עמנואל וייזר: מדובר שם על בדיקה מאחת משלוש השיטות.

עמנואל וייזר: למעשה שיטה מס' 2 בכלל לא בודקת את האוראה אלא בודקת שהמערכת תקינה.

עמנואל וייזר: צריך להיות כתוב: "על ידי בדיקת הנושאים הבאים".

עמנואל וייזר: צריך להשתמש בכל אחת מהבדיקות וזה לא חלופי.

יהודה רודד: אין יכולת לבדוק בכביש אם המערכת עובדת או לא עובדת.

עמנואל וייזר: 2 ו-3 לא נותנות אינדיקציה לגבי איכות האוראה.

אבי מושל: לא תמיד אפשר יהיה לבצע את שלושת הבדיקות.

עמנואל וייזר: אז צריך לכתוב "לכל הפחות את הבדיקה הראשונה".

דב חנין: האם מקובל עליכם, במשרד להגנת הסביבה, שהבדיקה תבוצע תמיד בחלופה 1 בצרוף לשני הדברים הנוספים?

אבנר פלור: 1 ו-3, כי אם יש לי מדידים ברכב, אז אני לא חייב לקחת דוגמא.

אבנר פלור: אם יש לי מדיד שמראה שאין תמיסת אוראה אני לא חייב לקחת בדיקה.

דב חנין: יכול להיות שהתמיסה בסדר אבל המערכת לא תקינה.

דב חנין: אני חושב שהרעיון צריך להיות שהבדיקה צריכה להיעשות בשלושת הבדיקות, כי אחרת הדברים אנחנו לא בודקים.

דב חנין: אני לא יודע איך טכנית עושים את זה אבל מבחינה מהותית אני חושב שההערה מאוד נכונה.

דב חנין: אנחנו יכולים להגיע למצב שבו יש תמיסה מצוינת עם מערכת צנרת לקויה ולא עשינו כלום.

דב חנין: אנחנו יכולים להיות במצב שהמערכת הצנרת מצוינת אבל התמיסה לא בסדר.

דב חנין: גם אז לא עשינו כלום.

אבי מושל: יכול להיות מצב שהכמות לא מתאימה.

יהודה רודד: לכמות אין משמעות.

יהודה רודד: זה בדיוק כמו דלק.

יהודה רודד: אם זה חצי מיכל או שלושת רבעי מיכל זה לא משמעותי.

דב חנין: לכן, ההערה שלך אומרת שבחלופה מס' 1 אנחנו צריכים בדיקת כמותה ועמידתה בריכוז כאמור.

דב חנין: אתה רוצה להוסיף את המילה "כמותה" בחלופה 1.

דב חנין: זה מקובל עליכם?

דב חנין: אנחנו עוד לא מגיעים לשאלה של היחס בין החלופות.

אבי מושל: החל מאפס ומעלה זה בסדר.

יהודה רודד: לכמות אין משמעות, זה בדיוק כמו מיכל הדלק, או שיש או שאין.

יהודה רודד: אם יש לך רבע מיכל או שלושת רבעי מיכל אתה עדיין נוסע.

יהודה רודד: מתי אתה מפסיד לנסוע?

יהודה רודד: כשהגעת לאפס.

יהודה רודד: אותו דבר גם פה.

יהודה רודד: האוראה, בעצם, זה מיכל שצריך למלא כל כך וכך קילומטרים, בדיוק כמו סולר, לצורך העניין.

יהודה רודד: אתה לא יכול להגביל שהמיכל יהיה מלא.

דב חנין: לגבי היחס בין החלופות.

דב חנין: האם אפשר לבקש בדיקה מצטברת של שלושת הדברים האלה?

אבי מושל: לא תמיד יש מדידים.

אבי מושל: אני לא יודע עדיין אם בכל מקרה יהיו מדידים.

אבי מושל: לגבי 1, אני לא יודע אם תמיד נצטרך לקחת דוגמה.

אבי מושל: אם אנחנו נזהה שברכב אין הזרקה בפועל, אז אני לא צריך לקחת דוגמה.

דב חנין: אני מקבל את מה שאתה אומר אני רק אומר שהבדיקה צריכה לתת תשובה לשני הפרמטרים, 1 ו-2.

דב חנין: אולי אם יש מדידים קבועים לצורך זה ברכב, הם יכולים החלופה ל-1 ו-2.

דב חנין: תלוי מה המדידים בודקים.

דב חנין: אם המדידים בודקים את האפקט של האוראה בסוף הדרך, אז יכול להיות ש-3 יכול להיות חלופה ל-1 ו-2, תלוי מה המדידים בודקים.

דב חנין: בכל מקרה 1 ו-2 לא יכולים להיות חלופיים זה לזה אלא הם צריכים להיות מצטברים, כך נראה לי.

אבי מושל: אם זיהיתי ש-2 לא מתקיים.

אבי מושל: כלומר, שאין הזרקה בפועל של תמיסת אוראה לצנרת הפליטה, אין לי צורך לבדוק.

אבי מושל: אז 2 הוא כן חלופי ל-1.

יועץ משפטי: יכול להיות שהצנרת תקינה ו-1 לא בסדר לכן אתה כן צריך לבדוק את שניהם.

דב חנין: אתה מתכוון לומר שבעצם מספיק שתנאי אחד לא מתקיים כדי שהרכב נכשל בבדיקת האוראה.

דב חנין: זה לא ברור פה.

דב חנין: הרעיון הזה הוא נכון מאוד אבל הוא לא ברור פה.

עמנואל וייזר: "עמידת הרכב בבדיקת אוראה בתקנות תהיה אם עמד ב-3 אלה".

דב חנין: "רכב ייחשב כמי שלא עמד בבדיקת אוראה, באם הוא ייכשל באחת משלוש בדיקות אלה".

רחל אדם: יש לי הצעה: במקום המילה "תמיסה" ייכתב "בדיקה לעניין אוראה".

דב חנין: הניסוח השלילי נראה לי יותר נכון.

דב חנין: רחל זה נראה לך?

רחל אדם: אני צריכה לבדוק את זה בתקנות העיקריות כי אנחנו עושים כאן תיקון לתקנות קיימות.

יועץ משפטי: אם מסתכלים על תקנה 4 שאומרת: "לעניין תקנות אלה, זיהום אוויר בלתי סביר מרכב הוא כל אחד מאלה", אז יש לנו מבנה דומה.

דב חנין: זה יכול להיות מצויין: "לעניין בדיקת התמיסה - - - אני חושב שהרעיון של הניסוח השלילי הוא רעיון נכון, כמו שהיועץ המשפטי של הוועדה מציע לנו מהנוסח של התקנה העיקרית.

דב חנין: אפשר לקחת את אותו נוסח.

עידו בן יצחק: זה לא בדיוק הכי מתאים.

דב חנין: "לעניין תקנה 4 ו-5, אי עמידה בבדיקת האוראה, היא כל אחת מאלה".

עידו בן יצחק: "אי עמידה בבדיקת האוראה באחת הדרכים המפורטות להלן, תחשב כאי עמידה".

דב חנין: למה צריך להגיד את זה פעמיים?

דב חנין: "לעניין תקנה זאת, אי עמידה בבדיקה היא כל אחת מאלה".

רחל אדם: לא, כי זה סוג של בדיקה.

אלכס לבנטל: סעיף 2 זה גם המערכת.

דב חנין: מי שיש לו מערכת לא תקינה אז הוא לא עמד בבדיקה.

דב חנין: "לעניין תקנה זאת, אי עמידה בכל אחת מאלה - - -

רחל אדם: זה לא אי עמידה, כי זה סוג של בדיקה.

גאלב מג'אדלה: עורכת דין אדם, בואי נדלג על זה.

רחל אדם: זה מה שנשאר.

גאלב מג'אדלה: לי לא אכפת, אתם יכולים לעשות התייעצות ואז תביאו את זה ונאשר.

דב חנין: בואו ננסה לסיים את זה עכשיו, זה רק בעיה של ניסוח.

דב חנין: עמנואל וייזר בתקנות שאנחנו דנים עליהם עכשיו, להוסיף לתקנה 3, סעיף קטן 2: "אי עמידת מערכת האוראה באחת מהבדיקות המפורטות בסעיף זה וזה".

דב חנין: זה טוב, ואז מוסיפים את זה בסעיף 3 לתקנה העיקרית.

עידו בן יצחק: זאת אומרת, להוסיף לתקנה 4, שעוסקת באיסור זיהום בלתי סביר מרכב, שבה אנחנו אומרים מה ייחשב כזיהום בלתי סביר מרכב, אז אי עמידה באחת הבדיקות המפורטות בתקנה 7א.

דב חנין: לגבי רכב שהתקנה חלה עליו.

עידו בן יצחק: כן.

רחל אדם: אז נוסיף פסקה 6 ויהיה כתוב: "אי עמידה באחת הבדיקות המפורטות - - -

דב חנין: ואז זה ברור שאי עמידה בכל אחת משלוש הבדיקות האלה, היא אי עמידה.

רחל אדם: הקבוע בתקנה 7א רבתי?

עידו בן יצחק: כן.

עמנואל וייזר: ב-7 א' צריך לעשות עוד תיקון ולכתוב: "בדיקת מערכת האוראה" ולא "תמיסת האוראה", תבוצע לפחות באחת משלוש השיטות הבאות".

רחל אדם: מה יהיה השם של התקנה?

עמנואל וייזר: בדיקת מערכת אוראה.

דב חנין: אני מציע: "בדיקת אוראה".

עידו בן יצחק: אז זה יהיה בדיקת אוראה.

עמנואל וייזר: צריך לעשות שינוי נוסף שזה יהיה "לפחות באחת משלוש השיטות המפורטות" ולא "באחת מהשיטות המפורטות".

עמנואל וייזר: כרגע זה אומר שמותר לעשות רק בדיקה אחת.

רחל אדם: "באחת או יותר מהשיטות המפורטות".

דב חנין: אבל בסעיף העיקרי, 3, חשוב שיהיה ברור שאי עמידה באחד זה אי עמידה.

גאלב מג'אדלה: עידו, תקרא מהתחלה.

עידו בן יצחק: אנחנו מוסיפים בתקנה מה שמופיע בתקנות החדשות כ-3, ובתקנות החדשות תקנה 4.

עידו בן יצחק: אנחנו מוסיפים פסקה 6 שתהיה תחת הכותרת: "מה נחשב זיהום אוויר בלתי סביר ברכב" – 6.

עידו בן יצחק: אי עמידה באחת הבדיקות המפורטות בתקנה 7א".

עידו בן יצחק: בתקנה 7א עצמה, אנחנו משנים גם בשם התקנה, זה יהיה בדיקת אוראה ולא בדיקת תמיסת אוראה.

עידו בן יצחק: ברישה זה ייקרא: "בדיקת אוראה תבוצע באחת או יותר מהשיטות המפורטות להלן".

גאלב מג'אדלה: עורכת דין אדם, בסדר?

רחל אדם: כן.

גאלב מג'אדלה: למישהו יש הערה על התיקונים והשינויים?

אבנר פלור: רציתי לשאול את עורכת הדין אדם לגבי העונש או הקנס.

אבנר פלור: יש הבדל בין שיטה אחת לשיטה שניה.

אבנר פלור: ב-2 הוא לא מודע שהמערכת לא תקינה.

אבנר פלור: זה לא בכוונה שהוא עושה את זה.

אבנר פלור: לגבי א' הוא בעצם מתדלק את הרכב באיכות אוראה שלא מתאימה וזה בכוונה.

אבנר פלור: אבל 2 זה לא בכוונה כי המערכת לא תקינה.

אבנר פלור: השאלה, האם זאת אותה חומרת עונש של סעיף 1 ו-2.

יהודה רודד: אגב, גם 1 יכול להיות שלא בכוונה.

יהודה רודד: יכול להיות שמכרו לו אוראה שהוא לא יודע את האיכות שלה.

רחל אדם: אנחנו נצטרך לעדכן את הקנסות.

רחל אדם: נביא בחשבון בגובה הקנס שזה לא בכוונה.

גאלב מג'אדלה: אנחנו מאשרים את התקנות.

גאלב מג'אדלה: מי בעד?

גאלב מג'אדלה: פה אחד ללא מתנגדים ללא נמנעים.

גאלב מג'אדלה: תודה רבה.

גאלב מג'אדלה: הישיבה נעולה.